**Aftale om taxakørsel for Retten i Glostrup**

**Leveringsaftalebilag 1 – beskrivelse af opgaven**

Retten i Glostrup er ordregiver.

# Opgavens omfang og baggrund

Personalet ved Retten i Glostrup skal transporteres med taxa til forskellige adresser i retskredsen i forbindelse med varetagelsen af opgaverne som foged og notar.

Fogeden kan besøge en adresse, hvis en kreditor (rekvirent) har anmodet om det.

Notaren kan besøge en adresse, hvis en person (testator) ønsker at underskrive et testamente under overværelse af notaren.

Der kan være behov for kørsel på alle ugens hverdage typisk i tidsrummet mellem kl. 8.30 og kl. 16.00. Kørslens omfang afhænger af antallet af adresser, som fogeden eller notaren skal besøge.

I ferier og højtider er der ikke samme behov for kørsel som på hverdage.

# 1. Kørsel for fogedretten

## Tilrettelæggelse af kørslen - køreliste og rute

Fogedretten sender oplysning om rekvirentens navn, cvr.nr., og sagsnummer, rettens sagsnummer, adressen, der skal besøges, og rettens estimat over tidsforbrug på den enkelte adresse til taxaselskabet. Oplysningerne sendes til taxaselskabet til en aftalt sikker mailadresse senest kl. 11.00 én hverdag før kørslen.

Taxaselskabet tilrettelægger herefter ruten med angivelse af adresse og cirka ankomsttidspunkt for hver enkelt adresse/sag.

Taxaselskabet skal sikre, at sager med samme rekvirent ekspederes umiddelbart efter hinanden, uanset om det betyder en længere rute.

Taxaselskabet fremsender planen over ruten (første udgave af kørelisten) til retten senest kl. 13.00 én hverdag før kørslen.

Der kan ske ændringer i antallet af sager frem til kørslens start og under kørslen. Fogeden medbringer to eksemplarer af den endelige køreliste til kørslen. Chaufføren får det ene eksemplar.

Hvis retten kun har behov for kørsel til én enkelt sag, bestilles taxaen til et bestemt tidspunkt til afhentning af fogeden på rettens adresse.

## Kørslens start og slut

Taxaselskabet henter fogeden på p-pladsen på adressen Stationsparken 27, 2600 Glostrup på det tidspunkt, som er aftalt for kørslen den pågældende dag. Køredagen afsluttes på rettens adresse, hvor fogeden sættes af.

### Opdelt kørsel

Hvis der på en planlagt køredag kun resterer få sager, fordi de øvrige planlagte sager er blevet tilbagekaldt eller aflyst af andre grunde, er taxaselskabet forpligtet til at køre fogeden retur til rettens adresse, for derefter at returnere igen på et senere aftalt tidspunkt og hente fogeden til kørsel til den eller de sidste sager.

## Betaling

Taxaselskabet opkræver en fast pris for den enkelte sag hos rekvirenten.

Der kan opkræves betaling for sager, der fremgår af den liste, som fogedretten sender til taxaselskabet senest kl. 11.00 dagen før kørslen, uanset om sagen senere tilbagekaldes. Taxaselskabet fremsender opkrævningen direkte til den enkelte rekvirent. Betalingsfristen skal være minimum 8 dage.

Der kan ikke ske afregning med retten og retten hæfter ikke for betalingen, medmindre retten selv er rekvirent.

### Betalingsoplysninger for rekvirenterne

Fogedretten sender taxaselskabet oplysning om rekvirentens navn, cvr.nr., og rettens sagsnummer i forbindelse med fremsendelsen af oplysninger til brug for planlægning af kørsel. Se punkt 1.1.

# 2. Kørsel for notaren

## 2.1. Tilrettelæggelse af kørslen - køreliste og rute

Familie-skifteretten sender oplysning om testators navn og adressen, der skal besøges, og rettens estimat over tidsforbrug på den enkelte adresse til taxaselskabet. Oplysningerne sendes til taxaselskabet til en aftalt sikker mailadresse senest kl. 11.00 én hverdag før kørslen.

Taxaselskabet tilrettelægger herefter ruten med angivelse af adresse og cirka ankomsttidspunkt for hver enkelt adresse/sag.

Taxaselskabet fremsender planen over ruten (første udgave af kørelisten) til retten senest kl. 13.00 én hverdag før kørslen.

Der kan ske ændringer i antallet af sager frem til kørslens start og under kørslen. Notaren medbringer to eksemplarer af den endelige køreliste til kørslen. Chaufføren får det ene eksemplar.

Hvis retten kun har behov for kørsel til én enkelt sag, bestilles taxaen til et bestemt tidspunkt til afhentning af notaren på rettens adresse.

## 2.2. Kørslens start og slut

Taxaselskabet henter notaren på p-pladsen på adressen Stationsparken 27, 2600 Glostrup på det tidspunkt, som er aftalt for kørslen den pågældende dag. Køredagen afsluttes på rettens adresse, hvor notaren sættes af.

### 2.2.1. Opdelt kørsel

Hvis der på en planlagt køredag kun resterer få sager, fordi de øvrige planlagte sager er blevet tilbagekaldt eller aflyst af andre grunde, er taxaselskabet forpligtet til at køre notaren retur til rettens adresse, for derefter at returnere igen på et senere aftalt tidspunkt og hente notaren til kørsel til den eller de sidste sager.

## 2.3. Betaling

Taxaselskabet opkræver en fast pris for den enkelte sag hos testator.

Taxaselskabet fremsender opkrævningen direkte til den enkelte testator. Betalingsfristen skal være minimum 8 dage.

Der kan ikke ske afregning med retten og retten hæfter ikke for betalingen, medmindre retten selv er rekvirent.

### 2.3.1. Betalingsoplysninger for rekvirenterne

Familie-skifteretten sender taxaselskabet oplysning om testators navn og adresse i forbindelse med fremsendelsen af oplysninger til brug for planlægning af kørsel.

# 3. Kommunikation mellem taxaselskabet og retten

Der kommunikeres via sikre e-mailadresser.

# 4. Krav til anvendte køretøjer

Taxaselskabet skal stille med biler, der er opfylder alle gældende krav til persontransport, herunder med hensyn til funktion og sikkerhedsmæssig korrekt indretning, og som fremstår rengjorte og røgfrie. Retten kan stille krav om anvendelse af særlig stor bil, f.eks. ved afhentning af effekter.

# 5. Krav til chaufføren

Chaufføren skal have de kompetencer og tilladelser, som er fornødne efter reglerne om taxakørsel, og chaufføren skal tale og forstå dansk. Chaufføren skal være uniformsklædt, og taxaselskabets logo skal fremgå af uniformen. Ved uniform forstås som minimum en overdel, som kan tilpasses vejret.

## 5.1. Erklæring om tavshedspligt

Chaufføren skal underskrive en tavshedserklæring, før chaufføren foretager kørsel for retten. Retten udfærdiger erklæringen, og chaufføren skal kunne forevise den på forlangende.

## 5.2. Habilitet

Chaufføren skal underskrive en erklæring om, at chaufføren ikke vil deltage i kørsel i tilfælde, hvor chaufføren personligt eller en person, der er nærtstående til chaufføren, er berørt af den sag, som retten skal behandle (habilitetserklæring). Erklæringen skal underskrives før kørslen og chaufføren skal kunne forvise den på forlangende.

Retten kan til enhver tid meddele leverandøren, at en navngiven chauffør fremover ikke ønskes til at køre for retten.

# 6. Klager eller andre henvendelser til retten vedrørende udført kørsel

Hvis retten modtager en klage eller en anden henvendelse vedrørende en kørsel eller en fremsendt regning, kan retten anmode taxaselskabet om en udtalelse. Taxaselskabet er forpligtet til at besvare rettens anmodning og fremsende en udtalelse inden 5 dage.

# 7. Databehandleraftale

Taxaselskabet skal tiltræde og underskrive en databehandleraftale om taxaselskabets behandling af de personoplysninger, som retten stiller til rådighed for selskabet. Det er en forudsætning for transportaftalen, at databehandleraftalen er i kraft.

# 8. Aftaleperiode

Aftalen træder i kraft den 1. februar 2021 eller snarest muligt herefter efter rettens nærmere bestemmelse.

Aftalen udløber den 31. januar 2024 (efter 3 år) uden yderligere opsigelse eller varsel i øvrigt.

## 8.1. Opsigelse

Aftalen kan opsiges med 3 måneders varsel.

## 8.2. Ophævelse

Ved væsentlig misligholdelse kan retten hæve aftalen.

Eksempler på væsentlig misligholdelse vil være, at leverandøren gentagne gange ikke kan stille med de biler, som retten anmoder om, eller at bilerne gentagne gange ikke står til rådighed i rette tid eller er i den krævede stand. Gentagne klager over chauffører kan tillige udgøre en væsentlig misligholdelse af aftalen.

# 9. Tvister

Tvister om eller i anledning af aftalen mellem retten og taxaselskabet behandles ved de almindelige domstole.

--